CELEX: E2009C0329
Language: mt
Date: 2009-07-15 00:00:00
Title: Deċiżjoni tal-Awtorità ta’ Sorveljanza tal-EFTA Nru 329/09/COL tal- 15 ta’ Lulju 2009 dwar l-iskema Norveġiża rigward sostenn għal tisħin alternattiv u li jiġġedded u għall-iffrankar tal-elettriku fid-djar privati (in-Norveġja)

17.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 70/49
            
         DEĊIŻJONI TAL-AWTORITÀ TA’ SORVELJANZA TAL-EFTA
   Nru 329/09/COL
   tal-15 ta’ Lulju 2009
   dwar l-iskema Norveġiża rigward sostenn għal tisħin alternattiv u li jiġġedded u għall-iffrankar tal-elettriku fid-djar privati
   (in-Norveġja)
   L-AWTORITÀ TA’ SORVELJANZA TAL-EFTA (1),
   WARA LI KKUNSIDRAT il-Ftehim dwar iż-Żona Ekonomika Ewropea (2), u partikolarment l-Artikoli 61 sa 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja (3), u b’mod partikolari l-Artikolu 24 tiegħu,
   WARA LI KKUNSIDRAT l-Artikolu 1(2) tal-Parti I u l-Artikoli 4(4), 6 u 7(3) tal-Parti II tal-Protokoll 3 ta’ mal-Ftehim dwar is-Sorveljanza u l-Qorti (4),
   WARA LI KKUNSIDRAT il-Linji Gwida tal-Awtorità dwar l-applikazzjoni u l-interpretazzjoni tal-Artikoli 61 u 62 tal-Ftehim taż-ŻEE (5),
   WARA LI KKUNSIDRAT id-Deċiżjoni tal-Awtorità Nru 195/04/COL tal-14 ta’ Lulju 2004 dwar id-dispożizzjonijiet għall-implimentazzjoni msemmijin fl-Artikolu 27 tal-Parti II tal-Protokoll 3 (6),
   WARA LI TALBET lill-partijiet interessati biex jissottomettu l-kummenti tagħhom skont dawk id-dispożizzjonijiet (7), u wara li tqiesu l-kummenti tagħhom,
   Billi:
   I.   FATTI
   
   1.   PROĊEDURA
   
   B’ittra bid-data tat-13 ta’ Ottubru 2006 (Avveniment Nru 393383) l-Assoċjazzjoni Norveġiża tal-Produtturi tas-Sħana (Varmeprodusentenes Forening) (8), ippreżentat ilment biex tallega li kienet ingħatat għajnuna mill-Istat b’rabta mal-iskema Norveġiża għal tisħin alternattiv minn enerġija li tiġġedded u għal miżuri ta’ ffrankar tal-enerġija fid-djar privati (9). Il-Kwerelant huwa organizzazzjoni indipendenti li l-objettiv tagħha huwa li tissalvagwardja l-interessi tal-produtturi ta’ stufi li jaħdmu bil-ħruq tal-injam. Il-Kwerelant ressaq tagħrif supplimentari b’ittra bid-data tad-19 ta’ Ottubru 2006 (Avveniment Nru 395451).
   Fid-19 ta’ Diċembru 2007, wara diversi skambji ta’ korrispondenza (10), l-Awtorità ddeċidiet li tagħti bidu għall-proċedura preskritta fl-Artikolu 1(2) tal-Parti I tal-Protokoll 3. Id-Deċiżjoni tal-Awtorità Nru 716/07/COL li jingħata bidu għall-proċedura ġiet ippubblikata fil-Ġurnal Uffiċjali tal-Unjoni Ewropea u fis-Suppliment taż-ŻEE ta’ miegħu (11). L-Awtorità talbet lill-partijiet interessati sabiex jissottomettu l-kummenti tagħhom dwar dan.
   L-awtoritajiet Norveġiżi ssottomettew kummenti fl-4 ta’ Frar 2008 (Avveniment Nru 463573).
   L-Awtorità rċeviet ukoll kummenti mingħand partijiet interessati, li tgħaddew lill-awtoritajiet Norveġiżi fil-21 ta’ Mejju 2008, fis-26 ta’ Mejju 2008 u fl-14 ta’ Jannar 2009 (Avvenimenti Nru 477954, 477902 u 503830 rispettivament). L-awtoritajiet Norveġiżi ssottomettew l-osservazzjonijiet tagħhom dwar dawn il-kummenti b’ittri bid-dati tal-25 ta’ Ġunju 2008, tal-4 ta’ Lulju 2008 u tas-6 ta’ Marzu 2009 (Avvenimenti Nru 483303, 484722 u 511580 rispettivament).
   B’ittra bid-data tat-2 ta’ April 2009, il-Kwerelant ipprovda tagħrif addizzjonali (Avveniment Nru 514264), li tgħadda lill-awtoritajiet Norveġiżi fit-8 ta’ April 2009 (Avveniment Nru 514886). L-awtoritajiet Norveġiżi ssottomettew aktar kummenti b’ittra bid-data tas-7 ta’ Mejju 2009 (Avveniment Nru 517749).
   Fil-21 ta’ April 2009, rappreżentanti tal-Awtorità ltaqgħu ma’ rappreżentanti mill-Assoċjazzjoni Norveġiża tal-Bijoenerġija (12), assoċjazzjoni indipendenti li l-objettiv tagħha huwa li tippromwovi l-utilizzazzjoni razzjonali tal-bijoenerġija fin-Norveġja. In-NOBIO kienet ressqet osservazzjonijiet dwar id-Deċiżjoni tal-Awtorità fil-21 ta’ Mejju 2008 (Avveniment Nru 477954).
   2.   DESKRIZZJONI TAL-MIŻURA PROPOSTA
   
   2.1.   L-ISKEMA TAT-TISĦIN ALTERNATTIV
   L-iskema tat-tisħin alternattiv iddaħħlet fl-2006 (13). L-awtoritajiet Norveġiżi spjegaw li din l-iskema għandha l-għan li tagħti inċentiv lill-konsumaturi biex jinvestu f’ċerti teknoloġiji tat-tisħin li ma jagħmlux ħsara lill-ambjent li għandhom firxa limitata fis-suq Norveġiż u li jistgħu jikkontribwixxu għal inqas użu ta’ elettriku fid-djar privati (14). L-awtoritajiet Norveġiżi spjegaw li huma biss it-teknoloġiji li jistgħu jissostitwixxu b’mod xieraq lill-elettriku bħala s-sors primarju tat-tisħin li huma inklużi taħt l-iskema tat-tisħin alternattiv. L-iskema tkopri stufi u bojlers tal-gerbub, pompi tas-sħana kkumnikati ma’ sistemi ta’ tisħin li jaħdmu bl-ilma u sistemi ta’ kontroll għat-tnaqqis tal-konsum tal-elettriku. Minn Awwissu 2008 (15), ġew inklużi wkoll fl-iskema l-investimenti fil-pannelli tat-tisħin bix-xemx li jkunu kkumnikati ma’ sistemi tat-tisħin bl-ilma.
   Huma biss id-djar li jinvestu fit-teknoloġiji rilevanti tat-tisħin, wara li jissottomettu applikazzjoni, li huma eliġibbli għall-finanzjament. L-għotjiet jiġu żburżati ex post, wara li min ikun se jeħodhom ikun issottometta prova tax-xiri. Djar privati jistgħu japplikaw għal rimbors massimu ta’ 20 % tal-ispejjeż dokumentati u eliġibbli. L-għotjiet huma limitati għal NOK 4,000 għall-istufi tal-gerbub u għas-sistemi ta’ kontroll elettroniku. Fil-każ tal-pompi tas-sħana, tal-bojlers tal-gerbub u tal-pannelli tat-tisħin bix-xemx il-limitu huwa NOK 10,000.
   L-iskema ta’ għajnuna hija amministrata mill-Enova SF, kumpanija pubblika (“statsforetak”) li hija kollha kemm hi proprjetà tal-Ministeru taż-Żejt u l-Eenerġija.
   2.2.   BAŻI LEGALI NAZZJONALI GĦALL-MIŻURA TA’ GĦAJNUNA
   Il-bażi legali għall-iskema hi l-baġit tal-Istat. L-iskema kienet proposta mill-Gvern Norveġiż fil-propożizzjoni Parlamentari nru 82 (2005-2006), u ġiet adottata mill-Parlament f’Settembru 2006. Il-baġit tal-iskema ġie mmodifikat mis-suġġerimenti adottati fil-propożizzjoni Parlamentari nru 22 (2006-2007), fil-propożizzjoni Parlamentari nru 59 (2007-2008) u fil-propożizzjoni Parlamentari nru 1 (2008-2009).
   2.3.   BAĠIT U TUL TA’ ŻMIEN
   L-iskema nbdiet fl-2006 permezz tal-propożizzjoni Parlamentari nru 82 (2005-2006). Il-proposta ġiet adottata mill-Parlament fil-15 ta’ Settembru 2006 b’baġit ta’ NOK 46 miljun. B’konformità mal-propożizzjoni Parlamentari nru 22 (2006-2007), il-baġit tal-iskema aktar tard żdied b’NOK 25 miljun għal total ta’ NOK 71 miljun fl-aħħar reviżjoni tal-baġit tal-istat għall-2006.
   L-Enova ma ngħatatx finanzjament addizzjonali għall-iskema għall-2007, iżda minħabba li fl-2006 kienu ġew żburżati biss NOK 2 miljun, il-Parlament iddeċieda li jittrasferixxi d-NOK 69 miljun li kien fadal għall-baġit tal-iskema għall-2007.
   Fl-2007 ġew żburżati NOK 40 milljun. Id-NOK 29 miljun li kien fadal mill-finanzjament mhux żburżat mill-baġit tal-2007 ġew trasferiti għall-baġit għall-2008. Barra minn dan, ġew allokati NOK 31 miljun fuq il-baġit tal-istat (16). B’hekk il-baġit totali tal-iskema ta’ għajnuna għall-2008 ammonta għal NOK 60 miljun.
   Fl-2008 ġew żburżati NOK 30 milljun. It-NOK 30 miljun li kien fadal ġew trasferiti għall-baġit tal-2009. Flimkien mal-NOK 40 miljun ta’ allokazzjoni baġitarja ġdida (17), il-baġit totali għall-2009 jammonta għal NOK 70 miljun.
   Minn mindu nbdiet l-iskema, ġew allokati għaliha total ta’ NOK 142 miljun fuq il-baġit tal-istat, li minnhom NOK 72 miljun kienu ġew żburżati sa tmiem l-2008; m’hemm l-ebda qafas ta’ żmien definit għall-iskema (18).
   2.4.   RAĠUNIJIET BIEX JINGĦATA BIDU GĦALL-PROĊEDURA TA’ INVESTIGAZZJONI FORMALI
   L-Awtorità fetħet il-proċedura ta’ investigazzjoni formali fuq il-bażi li jista’ jkun li l-iskema tat-tisħin alternattiv tinvolvi għajnuna mill-istat. Għalkemm il-benefiċjarji diretti tal-iskema huma l-konsumaturi aħħarin, l-iskema għandha l-għan li tippromwovi l-użu ta’ teknoloġiji speċifiċi tat-tisħin. Għaldaqstant, l-Awtorità qajmet mistoqsijiet dwar jekk hux qed tingħata għajnuna indiretta mill-istat lill-produtturi, l-importaturi u/jew il-bejjiegħa tat-teknoloġiji tat-tisħin li huma koperti mill-iskema.
   L-Awtorità kellha d-dubji dwar jekk l-iskema tistax titqies bħala kompatibbli mat-tħaddim tal-Ftehim taż-ŻEE. B’mod aktar speċifiku, l-Awtorità għandha d-dubji dwar jekk il-Linji Gwida dwar l-Għajnuna Ambjentali jistgħux ikunu applikabbli, minħabba li l-għajnuna indiretta ma tikkontribwixxix għat-tnaqqis tal-ammont ta’ enerġija wżata fiċ-ċiklu tal-produzzjoni tal-produtturi u/jew tal-importaturi. Barra minn hekk, l-Awtorità qajmet mistoqsijiet dwar jekk l-iskema tistax titqies bħala kumpatibbli taħt l-Artikolu 61(3)(c) ŻEE.
   3.   KUMMENTI MILL-AWTORITAJIET NORVEĠIŻI
   
   L-awtoritajiet Norveġiżi jargumentaw li l-uniċi benefiċjarji tal-iskema tat-tisħin alternattiv huma djar privati li mhumiex impriżi skont it-tifsira tar-regoli taż-ŻEE dwar il-kompetizzjoni, u li l-miżura, għal dik ir-raġuni, ma tistax titqies bħala li tikkostitwixxi għajnuna mill-istat skont it-tifsira tal-Artikolu 61(1) ŻEE.
   Barra minn hekk, l-awtoritajiet Norveġiżi jġibu l-argument li l-iskema mhix selettiva għax il-vantaġġ mogħti lil min jirċievi l-għajnuna huwa ġġustifikat min-natura jew mill-iskema ġenerali tas-sistema li tagħmel parti minnha u għaldaqstant ma tistax titqies bħala għajnuna mill-istat skont it-tifsira tal-Artikolu 61(1) ŻEE. Barra minn dan, l-awtoritajiet Norveġiżi jargumentaw li l-iskema ma xxekkilx jew thedded li xxekkel il-kompetizzjoni minħabba li l-istufi li jaħdmu bil-ħruq tal-injam u t-teknoloġiji intitolati għas-sostenn ma jistgħux jitqiesu bħala prodotti sostitwibbli u għalhekk mhumiex fl-istess suq relevanti tal-prodotti. L-awtoritajiet Norveġiżi jqisu li s-suq relevanti huwa “dawk it-teknoloġiji li jistgħu jissostitwixxu t-tisħin elettriku u jipprovdu l-istess livell ta’ kumdità ta’ tisħin bħat-tisħin elettriku matul il-jum u l-lejl, jew fi kliem iktar tekniku, sistemi li jsaħħnu daqslikieku bit-tagħbija permanenti tas-sistema elettrika” (19). B’kuntrast, l-istufi li jaħdmu bil-ħruq tal-injam għandhom, skont l-awtoritajiet, jiġu kklassifikati bħala sors supplimentari ta’ tisħin li jintuża flimkien mas-sors tat-tagħbija permanenti. L-istufi li jaħarqu l-injam għandhom għalhekk ikunu kkaratterizzati bħala l-hekk imsejħin sistemi tat-tisħin “tal-ogħla tagħbija”.
   Finalment, f’każ li l-Awtorità ssib li l-iskema tikkostitwixxi għajnuna mill-istat skont it-tifsira tal-Artikolu 61(1) ŻEE, l-awtoritajiet Norveġiżi jargumentaw li l-iskema hija ġustifikabbli kemm taħt l-Artikolu 61(2)(a) kif ukoll taħt l-Artikolu 61(3)(c) ŻEE fuq il-bażi tal-objettivi soċjali u ambjentali rispettivi tagħha.
   4.   KUMMENTI MINN PARTIJIET TERZI
   
   L-Awtorità rċeviet kummenti mingħand żewġ partijiet terzi: l-Assoċjazzjoni Norveġiża tal-Produtturi tas-Sħana, li hija l-Kwerelant, u n-NOBIO.
   4.1.   KUMMENTI MIN-NAĦA TAL-KWERELANT
   Il-Kwerelant huwa tal-fehma li l-iskema tat-tisħin alternattiv tikkostitwixxi għajnuna mill-Istat illegali skont it-tifsira tal-Artikolu 61(6) ŻEE. Huwa jallega li s-sostenn lid-djar privati jrid jitqies bħala li jikkostitwixxi vantaġġ indirett lill-produtturi u/jew l-importaturi tat-teknoloġiji tat-tisħin li huma koperti bl-iskema. B’mod aktar speċifiku, skont it-tagħrif ipprovdut mill-Kwerelant, il-bejgħ tal-istufi tal-gerbub żdied bl-introduzzjoni tal-iskema. Il-kwerelant jargumenta li l-introduzzjoni tal-iskema ta’ sostenn tat lill-produtturi, lill-importaturi u lill-bejjiegħa tal-istufi tal-gerbub l-opportunità li jkabbru l-bejgħ u l-qligħ tagħhom.
   Barra minn hekk, il-Kwerelant iġib l-argument li l-miżura xxekkel jew thedded li xxekkel il-kompetizzjoni minħabba li l-istufi li jaħarqu l-injam, li huma simili għall-istufi tal-gerbub, mhumiex koperti bl-iskema.
   Finalment, il-Kwerelant iqis li la l-Artikolu 61(2)(a) u lanqas l-Artikolu 61(3)(c) ŻEE ma jistgħu jiġġustifikaw l-iskema ta’ għajnuna kif inhi magħmula bħalissa.
   4.2.   KUMMENTI MIN-NAĦA TAN-NOBIO
   In-NOBIO tappoġġa l-fehmiet tal-awtoritajiet Norveġiżi u tqis li l-iskema tinvolvi biss sostenn finanzjarju dirett lil djar privati, u mhux lil impriżi, u li għaldaqstant l-iskema ma tinvolvix għajnuna mill-istat skont it-tifsira tal-Artikolu 61(1) ŻEE.
   Barra minn hekk, f’każ li l-Awtorità ssib li l-iskema tikkostitwixxi għajnuna mill-Istat skont it-tifsira tal-Artikolu 61(1) ŻEE, in-NOBIO targumenta li l-iskema hija ġustifikabbli kemm taħt l-Artikolu 61(2)(a) kif ukoll taħt l-Artikolu 61(3)(c) ŻEE, fuq il-bażi tal-objettivi soċjali u ambjentali rispettivi tagħha.
   II.   VALUTAZZJONI
   
   1.   IL-PREŻENZA TA’ GĦAJNUNA MILL-ISTAT
   
   L-Artikolu 61(1) ŻEE huwa kif ġej:
   
      “Għajr kif ipprovdut mod ieħor f’dan il-Ftehim, kwalunkwe għajnuna mogħtija minn Stati Membri tal-KE, minn Stati tal-EFTA jew permezz ta’ riżorsi tal-Istat fi kwalunkwe forma li tgħawweġ jew thedded li tgħawweġ il-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti, sakemm taffettwa l-kummerċ bejn il-Partijiet Kontraenti, għandha tkun inkompatibbli mat-tħaddim ta’ dan il-Ftehim.”
   
   Sabiex għajnuna titqies bħala għajnuna mill-istat skont it-tifsira tal-Artikolu 61(1) ŻEE, iridu jiġu ssodisfatti l-erba’ kundizzjonijiet kumulattivi li ġejjin: Il-miżura trid (i) tkun mogħtija mill-Istat jew permezz tar-riżorsi tal-istat, (ii) tagħti vantaġġ ekonomiku selettiv lil dawk li jirċevuha; (iii) tgħawweġ jew thedded li tgħawweġ il-kompetizzjoni; u (iv) tkun tista’ taffettwa l-kummerċ bejn il-Partijiet Kontraenti għall-Ftehim taż-ŻEE.
   1.1.   PREŻENZA TA’ RIŻORSI STATALI
   L-iskema tat-tisħin alternattiv hija ffinanzjata mill-Istat Norveġiż permezz ta’ allokazzjonijiet mill-baġit tal-istat. Il-miżuri inkwistjoni huma għalhekk mogħtijin mill-Istat permezz tar-riżorsi tal-istat.
   1.2.   L-GĦOTI TA’ VANTAĠĠI LIL ĊERTI IMPRIŻI JEW LILL-PRODUZZJONI TA’ ĊERTI PRODOTTI
   Biex sostenn mill-Istat ikun jikkostitwixxi għajnuna mill-istat skont it-tifsira tal-Artikolu 61(1) ŻEE irid ikun jagħti wkoll vantaġġ ekonomiku lil impriżi, u jkun selettiv fis-sens li jiffavorixxi “ċerti impriżi jew il-produzzjoni ta’ ċerti oġġetti”.
   1.2.1.   
         L-għoti ta’ vantaġġ ekonomiku lil impriżi
      
   
   L-ewwel kwistjoni li trid tiġi analizzata hija, għalhekk, jekk l-iskema inkwistjoni tagħtix vantaġġ ekonomiku lil impriżi (20).
   Dawk li jirċievu direttament l-għotjiet bħala parti mill-iskema tat-tisħin alternattiv huma djar privati, li ġeneralment wieħed ma jistax jikklassifikahom bħala impriżi skont it-tifsira tal-Artikolu 61(1) ŻEE. Madankollu, il-fatt fih innifsu li s-sussidju jkun mogħti lil individwu jew lil konsumaturi ma jeskludix l-eżistenza ta’ għajnuna (21). Anki jekk dawk li jibbenefikaw l-ewwel jew b’mod dirett minn miżura ma jkunux impriżi, xorta waħda jista’ jkun qed jingħata vantaġġ indirett lil impriżi. Il-mod kif inhu mpoġġi l-kliem tal-Artikolu 61(1) ŻEE bir-referenza tiegħu għal “għajnuna mogħtija (…) fi kwalunkwe forma” jkopri kemm l-għotjiet diretti ta’ għajnuna kif ukoll dawk indiretti, kif ikkonfermat mill-prattika tal-Kummissjoni Ewropea (22) u mill-każistika (23) tal-Qorti Ewropea tal-Ġustizzja (24). Għalhekk, il-valutazzjoni dwar jekk tkunx qed tingħata għajnuna indiretta lil impriżi trid issir każ b’każ.
   L-iskema tat-tisħin alternattiv għandha l-għan li tippromwovi l-bejgħ ta’ teknoloġiji speċifiċi tat-tisħin (25). Għalhekk, f’dan il-każ, għandha tiġi vvalutata l-kwistjoni ta’ jekk impriżi li huma attivi fis-settur tat-teknoloġiji koperti mill-iskema jgawdux vantaġġ ekonomiku indirett li jista’ jaqa’ fl-ambitu tal-Artikolu 61(1) ŻEE.
   L-Artikolu 61(1) ŻEE ma jagħmilx distinzjoni bejn il-miżuri ta’ intervent mill-Istat b’referenza għall-kawżi jew għall-għanijiet tagħhom imma jiddefinihom sempliċiment b’relazzjoni għall-effetti tagħhom (26). Il-kwistjoni għalhekk hija jekk l-iskema tat-tisħin alternattiv għandhiex l-effett li tagħti vantaġġ ekonomiku indirett lill-impriżi li huma attivi fis-setturi tat-teknoloġiji tat-tisħin koperti mill-iskema.
   L-Awtorità ma taqbilx mal-awtoritajiet Norveġiżi meta jgħidu li l-eżistenza ta’ għajnuna indiretta tiddependi fuq jekk l-għan aħħari u predominanti jkunx li tingħata għajnuna lil impriżi, b’mod li huma biss skemi mfasslin biex jaħirbu mill-projbizzjoni tal-għajnuna mill-istat li jistgħu jikkostitwixxu għajnuna indiretta.
   Fil-każ li qed jiġi vvalutat, is-sussidju lil djar privati għal investimenti f’teknoloġiji alternattivi speċifiċi tat-tisħin b’enerġija li tiġġedded jipprovdihom b’inċentiv ekonomiku biex jixtru dawn il-prodotti. Il-miżura toħloq inċentiv biex il-konsumaturi jaqilbu mit-tisħin tradizzjonali bl-elettriku għal sistemi alternattivi ta’ tisħin (27). Domanda ikbar mill-konsumaturi tista’ tirriżulta fi profitti akbar għal dawn it-tipi ta’ teknoloġiji, u dan jipprovdi vantaġġ lill-impriżi li huma attivi fis-settur tat-teknoloġiji koperti mill-iskema, meta mqabblin ma’ impriżi oħrajn (28).
   Il-fatt li l-konsumaturi jistgħu jagħżlu minn fost it-teknoloġiji koperti mill-iskema ma jfissirx li l-konnessjoni bejn l-għotja diretta mill-Istat lill-konsumatur u l-vantaġġ mogħti lill-impriżi inkwistjoni twarrbet (29).
   Għalkemm il-vantaġġ huwa ta’ natura indiretta, l-iskema tat-tisħin alternattiv ġiet stabbilita b’tali mod li hemm rabta diretta bejn l-għoti tal-għajnuna lill-konsumatur u x-xiri tat-teknoloġija rilevanti. Sabiex wieħed jikseb l-għotja, irid jissottometti lill-Enova SF prova li jkun xtara waħda mit-teknoloġiji koperti mill-iskema tat-tisħin alternattiv.
   Fid-dawl ta’ dan ta’ hawn fuq, l-Awtorità tqis li l-iskema tat-tisħin alternattiv tipprovdi vantaġġ indirett lil impriżi li huma attivi fis-settur tas-sistemi alternattivi tat-tisħin b’enerġija li tiġġedded.
   1.2.2.   
         Il-kriterju tas-selettività
      
   
   Il-kwistjoni li jmiss tiġi analizzata hija jekk il-miżura hix selettiva, i.e. jekk tiffavorixxix “ċerti impriżi jew il-produzzjoni ta’ ċerti oġġetti”.
   L-Awtorità tqis li l-iskema tat-tisħin alternattiv hija selettiva għax tiffavorixxi (indirettament) biss lil impriżi koperti li huma attivi fis-settur tat-teknoloġiji alternattivi tat-tisħin b’enerġija li tiġġedded (i.e. stufi u bojlers tal-gerbub, pompi tas-sħana u pannelli tat-tisħin bix-xemx ikkumnikati ma’ sistemi ta’ tisħin li jaħdmu bl-ilma u sistemi ta’ kontroll għat-tnaqqis tal-konsum tal-elettriku). L-ebda impriżi oħrajn, inklużi dawk li huma attivi fis-setturi ta’ teknoloġiji oħrajn tat-tisħin b’enerġija li tiġġedded, ma jistgħu jibbenefikaw mill-għotjiet żburżati bħala parti mill-iskema (30).
   L-awtoritajiet Norveġiżi jqisu li l-vantaġġ mogħti taħt is-sistema tat-tisħin alternattiv huwa ġġustifikat min-natura jew mill-iskema ġenerali tas-sistema li tagħmel parti minnha. L-Awtorità ma taqbilx.
   Il-QEĠ u l-Qorti tal-EFTA konsistentement iddeċidew li miżuri li jagħtu vantaġġi lil ċerti riċevituri ma jkunux selettivi jekk ikunu jistgħu jiġu ġġustifikati min-natura jew mill-iskema ġenerali tas-sistema li jkunu jagħmlu parti minnha (31). Biex miżura selettiva tkun iġġustifikata mil-loġika ta’ sistema jrid ikun hemm sistema ġenerali li tirrelata magħha. Barra minn hekk, il-każistika ffukat il-valutazzjoni dwar jekk miżura hix iġġustifikata min-natura u l-loġika tas-sistema ġenerali rigward skemi li f’xi forma jikkostitwixxu deroga mit-taxxi, mill-ħlasijiet jew minn sistemi oħrajn simili ta’ applikazzjoni aktar ġenerali. L-awtoritajiet Norveġiżi ma ġabu l-ebda argument fir-rigward tas-sistema ġenerali li magħha għandha x’taqsam il-miżura ta’ għajnuna. L-iskema tat-tisħin alternattiv indirettament tagħti vantaġġi lil ċerti impriżi li huma attivi fis-settur tat-teknoloġiji koperti mill-iskema. Fid-dawl ta’ dan ta’ hawn fuq, l-Awtorità jkollha għaldaqstant tikkonkludi li l-miżura hija selettiva skont it-tifsira tal-Artikolu 61(1) ŻEE.
   1.3.   TFIXKIL TAL-KOMPETIZZJONI U L-EFFETT FUQ IL-KUMMERĊ BEJN IL-PARTIJIET KONTRAENTI
   Sabiex tikkostitwixxi għajnuna mill-istat, miżura trid tgħawweġ jew thedded li tgħawweġ il-kompetizzjoni u tkun tista’ tolqot il-kummerċ bejn il-Partijiet Kontraenti għall-Ftehim taż-ŻEE.
   L-Awtorità m’għandhiex għalfejn tistabbilixxi li għajnuna jkollha effett reali fuq il-kummerċ bejn l-Istati taż-ŻEE u li l-kompetizzjoni tkun attwalment qed titgħawweġ, iżda għandha biss teżamina jekk dik l-għajnuna tistax taffettwa tali kummerċ u thedded li tgħawweġ il-kompetizzjoni (32). Kwalunkwe għoti ta’ għajnuna lil impriża li twettaq l-attivitajiet tagħha fis-suq taż-ŻEE tista’ tikkaġuna tgħawwiġ tal-kompetizzjoni u taffettwa l-kummerċ (33).
   L-iskema tat-tisħin alternattiv (indirettament) tagħti vantaġġ lil impriżi li huma attivi fis-settur tat-teknoloġiji alternattivi tat-tisħin bl-enerġija li tiġġedded. Is-sitwazzjoni tad-domanda tal-konsumaturi għat-teknoloġiji koperti hija element intrinsiku tal-iskema tat-tisħin alternattiv.
   Barra minn hekk, skont il-figuri disponibbli għall-Awtorità, biex wieħed jagħti eżempju, il-bejgħ ta’ waħda mit-teknoloġiji koperti mill-iskema, l-istufi tal-gerbub, żdied u stabbilizza ruħu wara l-introduzzjoni tal-iskema fin-Norveġja. B’kuntrast, il-bejgħ tal-istufi li jaħdmu bl-injam, teknoloġija li mhix koperta mill-iskema, ma esperjenzawx żvilupp pożittiv simili fl-istess perjodu.
   Għal dawn ir-raġunijiet, wieħed jista’ jikkonkludi li l-għajnuna thedded li tgħawweġ il-kompetizzjoni.
   Fir-rigward tal-kundizzjoni relatata mal-effett fuq il-kummerċ, meta l-għajnuna mill-istat issaħħaħ il-pożizzjoni ta’ impriża meta pparagunata ma’ impriżi oħrajn li jikkompetu fin-negozju fi ħdan iż-ŻEE, dawn tal-aħħar iridu jitqiesu bħala affettwati minn dik l-għajnuna (34).
   Impriżi li huma attivi fis-settur tat-teknoloġiji tat-tisħin joperaw f’suq Ewropew, u għaldaqstant l-iskema tat-tisħin alternattiv tolqot il-kummerċ bejn il-Partijiet Kontraenti skont it-tifsira tal-Artikolu 61(1) ŻEE.
   Għalhekk, wieħed ikollu jikkonkludi li l-għajnuna thedded li tgħawweġ il-kompetizzjoni u li tista’ tolqot lill-kummerċ bejn il-Partijiet Kontraenti għaż-ŻEE.
   1.4.   KONKLUŻJONI
   L-Awtorità tqis li l-iskema Norveġiża tat-tisħin alternattiv tikkostitwixxi għajnuna statali skont it-tifsira tal-Artikolu 61(6) ŻEE.
   2.   REKWIŻITI PROĊEDURALI
   
   Skont l-Artikolu 1(3) tal-Parti I tal-Protokoll 3, “l-Awtorità ta’ Sorveljanza tal-EFTA għandha tiġi infurmata, fi żmien suffiċjenti sabiex tkun tista’ tissottometti l-kummenti tagħha, dwar kwalunkwe pjanijiet biex tingħata jew tinbidel l-għajnuna […]. L-Istat Membru konċernat ma jistax idaħħal fis-seħħ il-miżuri proposti tiegħu qabel ma dik il-proċedura tkun wasslet għal deċiżjoni finali.”
   L-awtoritajiet Norveġiżi ma nnotifikawx l-iskema tat-tisħin alternattiv lill-Awtorità qabel ma ddaħħlet fis-seħħ. Għalhekk, l-Awtorità tikkonkludi li l-awtoritajiet Norveġiżi ma rrispettawx l-obbligi tagħhom skont l-Artikolu 1(3) tal-Parti I tal-Protokoll 3.
   3.   KUMPATIBBILTÀ TAL-GĦAJNUNA
   
   L-awtoritajiet Norveġiżi ġabu l-argument li l-għajnuna tista’ tiġi ġġustifikata taħt l-Artikolu 61(2)(a), jew inkella 61(3)(c) ŻEE meħud flimkien mal-Linji Gwida tal-Awtorità dwar l-għajnuna għall-ħarsien ambjentali.
   3.1.   KUMPATIBBILTÀ TAĦT L-ARTIKOLU 61(2)(A) ŻEE
   Skont l-Artikolu 61(2)(a) ŻEE, għajnuna ta’ “karattru soċjali” hija kompatibbli mat-tħaddim tal-Ftehim jekk tkun “mogħtija lil konsumaturi individwali, dment li tali għajnuna tingħata mingħajr diskriminazzjoni relatata mal-oriġini tal-prodotti kkonċernati”.
   L-Awtorità tinnota li d-derogi mill-projbizzjoni tal-għajnuna mill-istat għandhom jiġu interpretati strettament. L-iskema Norveġiża tat-tisħin alternattiv hija mmirata lejn id-djar privati Norveġiżi kollha. Fil-fehma tal-Awtorità, biex tiġi kkunsidrata bħala kumpatibbli taħt l-Artikolu 61(2)(a) ŻEE, l-iskema jrid ikollha karattru soċjali fis-sens li jrid igawdi minnha segment inqas ipprivileġġat tal-popolazzjoni (35). Minħabba li l-miżura hija miftuħa għad-djar privati kollha fuq il-bażi ta’ “min jasal l-ewwel jinqeda l-ewwel”, l-iskema ma tistax titqies bħala li għandha karattru soċjali skont it-tifsira tal-Artikolu 61(2)(a) ŻEE.
   3.2.   KUMPATIBBILTÀ TAĦT L-ARTIKOLU 61(3)(C) ŻEE
   Skont l-Artikolu 61(3)(c) ŻEE, għajnuna tista’ tiġi ddikjarata kompatibbli mat-tħaddim tal-Ftehim taż-ŻEE jekk “tiffaċilita l-iżvilupp ta’ ċerti attivitajiet ekonomiċi jew ta’ ċerti oqsma ekonomiċi, fejn tali għajnuna ma tolqotx ħażin lill-kundizzjonijiet tal-kummerċ sa punt li jkun kuntrarju għall-interess komuni”.
   3.2.1.   
         Il-Linji Gwida dwar il-ħarsien ambjentali
      
   
   L-Awtorità ħarġet linji gwida li jippreskrivu l-kriterji li se tapplika fil-valutazzjoni dwar jekk miżuri ta’ għajnuna mill-istat maħsubin għall-ħarsien tal-ambjent jistgħux jitqiesu bħala kumpatibbli mat-tħaddim tal-Ftehim taż-ŻEE skont l-Artikolu 61(3)(c) ŻEE. L-iskema tat-tisħin alternattiv inbdiet fl-2006. F’dak iż-żmien, kienu applikabbli l-Linji Gwida tal-Awtorità dwar il-ħarsien tal-ambjent kif l-aħħar li ġew riveduti fit-23 ta’ Mejju 2001 (36). L-Awtorità adottat Linji Gwida ġodda dwar il-ħarsien tal-ambjent fis-16 ta’ Lulju 2008 (37), li kienu applikabbli minn dak il-jum. Għalhekk, skema li tkopri dawn il-perjodi differenti ta’ żmien għandha tiġi vvalutata fid-dawl taż-żewġ dammiet ta’ linji gwida skont il-prinċipji preskritti fil-paragrafu 74 tal-Linji Gwida tal-2001 u tal-paragrafu 205 tal-Linji Gwida tal-2008.
   Madankollu, is-sitwazzjoni fejn l-għajnuna indiretta jgawdu minnha xi produtturi, importaturi u/jew bejjiegħa ta’ ċerti teknoloġiji tat-tisħin għad-djar privati, la hija koperta mil-Linji Gwida tal-2001 u lanqas mil-Linji Gwida tal-2008.
   3.2.2.   
         Kumpatibbiltà direttament taħt l-Artikolu 61(3)(c) ŻEE
      
   
   Minħabba li l-Linji Gwida tal-2001 u tal-2008 mhumiex direttament applikabbli għall-iskema alternattiva Norveġiża tat-tisħin, l-Awtorità se tivvaluta l-kumpatibbiltà tal-iskema direttament taħt l-Artikolu 61(3)(c)ŻEE (38). Derogi skont it-tifsira tal-Artikolu 61(3)(c) ŻEE jridu jiġu interpretati b’mod ristrett (39) u jistgħu jingħataw biss meta jkun jista’ jiġi stabbilit li l-għajnuna tkun se tikkontribwixxi għall-ksib ta’ objettiv ta’ interess komuni, li ma jkunx jista’ jinkiseb fil-kundizzjonijiet normali tas-suq waħedhom. Il-QEĠ qablet mal-hekk imsejjaħ “prinċipju tal-ġustifikazzjoni kumpensatorja” fil-kawża Philip Morris
       (40).
   L-apprezzament tal-kumpatibbiltà tal-għajnuna mill-istat fundamentalment huwa l-ibbilanċjar tal-effetti negattivi tal-għajnuna fuq il-kompetizzjoni mal-effetti pożittivi f’termini tal-interess komuni (41). Sabiex tiġi ddikjarata bħala kumpatibbli taħt l-Artikolu 61(3)(c) ŻEE, l-iskema ta’ għajnuna mill-istat trid:
   
               —
            
            
               tkun mmirata lejn objettiv definit sewwa ta’ interess komuni,
            
         
               —
            
            
               tkun imfassla tajjeb biex tilħaq l-objettiv ta’ interess komuni u, f’dak ir-rigward, tkun strument xieraq, ikollha effett li tinċentiva, u tkun proporzjonata,
            
         
               —
            
            
               ma tgħawwiġx il-kompetizzjoni u l-kummerċ fiż-ŻEE sal-punt li ssir kontra l-interess komuni (42).
            
         L-Awtorità għandha tivvaluta jekk l-objettiv li jrid jintlaħaq permezz tal-miżura jkunx meħtieġ, konformi mal-objettivi ta’ interess komuni u, jekk iva, jekk dan ikunx l-inqas metodu li jgħawweġ biex jintlaħaq dak l-objettiv.
   
      Objettiv iddefinit tajjeb ta’ interess komuni
   
   L-iskema tat-tisħin alternattiv għandha l-iskop li tilħaq objettiv ambjentali billi tinċentiva l-investimenti tal-konsumaturi f’teknoloġiji li ma jgħarrqux lill-ambjent li mhumiex mifruxin ħafna fis-suq Norveġiż. L-awtoritajiet Norveġiżi jġibu l-argument li firxa usa’ tat-teknoloġiji alternattivi tat-tisħin koperti mill-iskema se tnaqqas il-konsum tal-elettriku fid-djar Norveġiżi. It-tnaqqis tal-ammont ta’ elettriku użat biex jissaħħnu d-djar privati u l-imbuttatura għall-użu ta’ sistemi alternattivi tat-tisħin imsejsin fuq enerġiji li jiġġeddu jistgħu jitqiesu bħala objettiv sensibbli fir-rigward tal-ambjent.
   Il-premessa disgħa tal-preambolu għall-Ftehim taż-ŻEE jiffissa t-tir komuni tal-preservazzjoni, il-ħarsien u t-titjib tal-kwalità tal-ambjent u li tiġi żgurata utilizzazzjoni prudenti u razzjonali tar-riżorsi naturali fuq il-bażi tal-prinċipju tal-iżvilupp sostenibbli. Fil-fehma tal-Awtorità, skema ta’ għajnuna bil-għan li tmexxi l-konsum tal-enerġija lejn sorsi li jiġġeddu hija konformi mal-objettivi ta’ interess komuni.
   
      Skema mfassla tajjeb
   
   Il-kriterji biex teknoloġija tiġi inkluża taħt l-iskema huma msawrin fuq il-bażi ta’ kemm it-teknoloġija tkun konvenjenti biex tieħu post it-tisħin bl-elettriku. L-awtoritajiet Norveġiżi spjegaw li l-iskema tkopri biss teknoloġiji li jistgħu jiġu kkategorizzati bħala l-hekk imsejħin “sistemi li jsaħħnu daqslikieku bit-tagħbija permanenti tas-sistema elettrika”. Skont l-awtoritajiet Norveġiżi “sistemi li jsaħħnu daqslikieku bit-tagħbija permanenti tas-sistema elettrika” huma “dawk it-teknoloġiji li jistgħu jissostitwixxu t-tisħin elettriku u jipprovdu l-istess livell ta’ kumdità ta’ tisħin bħat-tisħin elettriku matul il-jum u l-lejl” (43).
   L-awtoritajiet Norveġiżi spjegaw li t-teknoloġiji alternattivi tat-tisħin b’enerġija li tiġġedded li huma koperti mill-iskema għandhom tliet karatteristiċi komuni: irid ikollhom firxa limitata fis-suq Norveġiż, ikunu kapaċi jissostitwixxu t-tisħin elettriku u jkunu jeħtieġu ċertu ammont minimu ta’ intervent min-naħa ta’ min jagħmel użu minnhom. L-Awtorità tinnota li mhux it-teknoloġiji kollha li huma koperti mill-iskema tat-tisħin alternattiv huma adattati biżżejjed biex jissostitwixxu għal kollox it-tisħin elettriku (44). Madankollu, l-awtoritajiet Norveġiżi rraġunaw li teknoloġiji koperti mill-iskema huma mfasslin aħjar biex inaqqsu b’mod sistematiku l-ammont ta’ elettriku utilizzat għall-fini tat-tisħin ta’ dar normali.
   Il-ħlas ta’ għotjiet lill-konsumaturi sabiex tiġi mħeġġa ċaqliqa tad-domanda mit-tisħin elettriku lejn sistemi alternattivi tat-tisħin b’enerġija li tiġġedded fid-djar, jidher li hu strument xieraq biex wieħed jinfluwenza direttament l-imġiba tal-konsumatur. Mingħajr is-sostenn mogħti mill-istat taħt l-iskema tat-tisħin alternattiv, id-domanda tal-konsumaturi x’aktarx ma kinitx timxi lejn teknoloġiji tat-tisħin b’enerġija li tiġġedded fl-istess qafas ta’ żmien.
   Fejn ma jkunux fis-seħħ ċerti miżuri favur l-ambjent, l-għajnuna mill-istat tista’, fil-prinċipju, titqies bħala kumpatibbli (45). L-iskema tat-tisħin alternattiv għandha l-għan li tipprovdi inċentiv lill-konsumaturi biex jinvestu f’teknoloġiji li jirrispettaw lill-ambjent li huma adattati biex inaqqsu l-konsum tal-elettriku u li għandhom firxa limitata fis-suq Norveġiż għat-tisħin fid-djar.
   Barra minn hekk, l-Awtorita tqis li l-ammonti ta’ għajnuna huma limitati għall-minimu li hu meħtieġ biex il-konsumaturi jingħataw inċentiv biex jaqilbu minn sistemi tat-tisħin bl-elettriku għas-sorsi alternattivi ta’ tisħin b’enerġija li tiġġedded li huma koperti mill-iskema. L-iskema tat-tisħin alternattiv tinvolvi rimbors ta’ mhux aktar minn 20 % tal-ispejjeż eliġibbli dokumentati b’massimu ta’ NOK 4,000 jew ta’ NOK 10,000 skont it-tip ta’ teknoloġija. Is-somma massima mogħtija għall-akkwist ta’ teknoloġija ta’ tisħin alternattiv hija proporzjonata ma’ kemm tiswa t-teknoloġija rilevanti.
   Għal dawn ir-raġunijiet, l-Awtorità ssib li l-iskema hija mfassla tajjeb biex tasal għall-objettiv ambjentali ta’ interess komuni.
   
      L-ebda tgħawwiġ tal-kompetizzjoni u tal-kummerċ fiż-ŻEE sal-punt li jkun kontra l-interess komuni.
   
   Fl-aħħar nett, għandu jiġi vvalutat jekk il-potenzjal li jitgħawġu l-kompetizzjoni u l-kummerċ fiż-Żona Ekonomika Ewropea hux ta’ natura kuntrarja għall-interess komuni.
   L-għotjiet jitħallsu direttament lill-konsumaturi, li jistgħu jagħżlu b’mod ħieles minn fost il-prodotti li jissodisfaw il-kriterji oġġettivi tal-iskema, tkun liema tkun l-impriża li tkun qed toffri t-teknoloġija tat-tisħin alternattiv. Għalhekk, l-iskema tevita tgħawwiġ mhux meħtieġ tal-kompetizzjoni u tal-kummerċ fiż-ŻEE fis-settur tat-teknoloġiji li hu kopert mill-iskema.
   Il-Kwerelant iġib l-argument li l-iskema tgħawweġ il-kompetizzjoni minħabba li tkopri l-istufi tal-gerbub iżda mhux l-istufi li jaħarqu l-injam. Skont il-kwerelant, l-istufi li jaħarqu l-injam jirrappreżentaw teknoloġija li tixbaħ mill-qrib lill-istufi tal-gerbub u għandhom ikunu koperti mill-iskema. Kuntrarju għal dan, l-awtoritajiet Norveġiżi jargumentaw li l-istufi li jaħarqu l-injam ma jissodisfawx il-kriterji oġġettivi stabbiliti taħt l-iskema tat-tisħin alternattiv. L-Awtorità hija tal-fehma li, għalkemm il-kwerelant jista’ jkollu raġun meta jasserixxi li hemm relazzjoni kompetittiva bejn l-istufi li jaħarqu l-injam u t-teknoloġiji kollha li huma koperti mill-iskema ta’ għajnuna, jew għall-inqas xi wħud minnhom, jidher li l-istufi li jaħarqu l-injam ma jissodisfawx ir-rekwiżiti biex jikkwalifikaw għal għotjiet taħt l-iskema. F’dak ir-rigward, l-Awtorità ma toġġezzjonax għall-kriterji oġġettivi taħt l-iskema u għall-valutazzjoni tal-awtoritajiet Norveġiżi dwar liema teknoloġiji tat-tisħin huma aktar maqtugħin biex jissodisfaw il-miri ambjentali li din l-iskema tfittex li tilħaq. L-iskema tat-tisħin alternattiv hija msejsa fuq tliet kriterji oġġettivi għall-eliġibbilta (i.e. il-firxa limitata fis-suq, il-kapaċità li jissostitwixxi l-elettriku bħala sors primarju tat-tisħin u l-intervent minimu min-naħa ta’ min jużah), u l-istufi li jaħarqu l-injam jidher li jew ma jissodisfawhomx kollha jew inkella ma jissodisfawx xi wħud minnhom. Barra minn hekk, l-Awtorita tirrikonoxxi li l-istufi li jaħarqu l-injam diġà jirrappreżentaw teknoloġija mifruxa sew fin-Norveġja. L-Awtorità għalhekk tqis li l-kriterji għall-eliġibbiltà taħt l-iskema ta’ għajnuna huma oġġettivament iġġustifikati u li l-iskema ma tiksirx dispożizzjonijiet oħrajn tal-Ftehim taż-ŻEE, inklużi r-regoli dwar in-nondiskriminazzjoni għal raġunijiet ta’ ċittadinanza jew ta’ trattament ugwali. Barra minn hekk, l-Awtorità tqis li l-awtoritajiet Norveġiżi komplew jillimitaw l-effetti negattivi fuq il-kompetizzjoni billi stabbilixxew intensità ta’ għajnuna relattivament baxxa. Għaldaqstant, l-Awtorita tqis li t-tgħawwiġ possibbli tal-kompetizzjoni maħluq fir-rigward tal-istufi li jaħarqu l-injam u ta’ teknoloġiji oħrajn li huma potenzjalment kompetituri ma jmurx kontra l-interess komuni u jidher ġustifikabbli fuq il-bażi tat-test tal-ibbilanċjar li sar hawn fuq.
   Għal dawn ir-raġunijiet, l-Awtorità tqis li l-iskema hija mmirata lejn objettiv definit tajjeb ta’ interess komuni; hija mfassla tajjeb biex tilħaq l-objettiv ta’ interess komuni u, f’dak ir-rigward, hija strument xieraq, li għandu effett li jinċentiva u huwa proporzjonat; u, fl-aħħar nett, ma tgħawwiġx il-kompetizzjoni u l-kummerċ fiż-ŻEE sal-punt li jmur kontra l-interess komuni. Hekk, l-Awtorità ssib li l-iskema hija ġġustifikata taħt l-Artikolu 61(3)(c) ŻEE.
   4.   KONKLUŻJONI
   
   Fid-dawl tal-kunsiderazzjonijiet ta’ qabel, l-Awtorita tikkonkludi li l-iskema Norveġiża dwar sostenn għal tisħin alternattiv b’enerġija li tiġġedded u dwar iffrankar tal-elettriku fi djar privati tikkostitwixxi għajnuna mill-istat skont it-tifsira tal-Artikolu 61(1) ŻEE li hi kompatibbli mal-Artikolu 61(3)(c) ŻEE
   L-awtoritajiet Norveġiżi huma mfakkrin dwar l-obbligi li jirriżultaw mill-Artikolu 21 tal-Parti II tal-Protokoll 3, meħudin flimkien mal-Artikolu 6 tad-Deċiżjoni Nru 195/04/COL, biex jipprovdu rapporti annwali dwar l-implimentazzjoni tal-iskema.
   L-awtoritajiet Norveġiżi huma mfakkrin ukoll li l-pjani kollha għal tibdil f’din l-iskema jridu jiġi nnotifikati lill-Awtorità.
   ADOTTAT DIN ID-DEĊIŻJONI:
   Artikolu 1
   L-iskema Norveġiża dwar sostenn għal tisħin alternattiv b’enerġija li tiġġedded u dwar l-iffrankar tal-elettriku fi djar privati tikkostitwixxi għajnuna skont it-tifsira tal-artikolu 61(1) ŻEE. L-iskema ta’ għajnuna hija kompatibbli mat-tħaddim tal-Ftehim taż-ŻEE fuq il-bażi tal-Artikolu 61(3)(c) ŻEE.
   Artikolu 2
   Din id-Deċiżjoni hi indirizzata lir-Renju tan-Norveġja.
   Artikolu 3
   Il-verżjoni bl-Ingliż biss hija awtentika.
   
      Magħmula fi Brussell, il-15 ta’ Lulju 2009.
      
         
            Għall-Awtorità tas-Sorveljanza tal-EFTA
         
         Per SANDERUD
         
            President
         
         Kristján A. STEFÁNSSON
         
            Membru tal-Kulleġġ
         
      
   
   
      (1)  Minn hawn ‘il quddiem imsejħa l-Awtorità.
   
      (2)  Minn hawn ‘il quddiem imsejjaħ il-Ftehim taż-ŻEE.
   
      (3)  Minn hawn ‘il quddiem imsejjaħ il-Ftehim dwar is-Sorveljanza u l-Qorti.
   
      (4)  Minn hawn ‘il quddiem imsejjaħ il-Protokoll 3.
   
      (5)  Il-Linji Gwida dwar l-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 tal-Ftehim dwar is-Sorveljanza u l-Qorti, adottati u maħruġin mill-Awtorità fid-19 ta’ Jannar 1994, ippubblikati fil-Ġurnal Uffiċjali tal-Unjoni Ewropea (minn hawn ‘il quddiem imsejjaħ ĠU) L 231 tat-3 ta’ Settembru 1994 p. 1 u fis-Supplimenti taż-ŻEE Nru 32 tat-3 ta’ Settembru 1994 p. 1. Minn hawn ‘il quddiem imsejħin il-Linji Gwida dwar l-Għajnuna mill-Istat. Il-verżjoni aġġornata tal-Linji Gwida dwar l-Għajnuna mill-Istat tinsab fuq il-websajt tal-Awtorità: http://www.eftasurv.int/fieldsofwork/fieldstateaid/guidelines/
   
      (6)  Id-Deċiżjoni Nru 195/04/COL tal-14 ta’ Lulju 2004 ppubblikata fil-ĠU L 139 tal-25.5.2006 p. 37 u fis-Suppliment taż-ŻEE Nru 26 tal-25.5.2006 p. 1 kif emendata. Il-verżjoni kkonsolidata ta’ din id-Deċiżjoni hija ppubblikata fil-websajt tal-Awtorità: http://www.eftasurv.int/fieldsofwork/fieldstateaid/legaltext/.
   
      (7)  Ippubblikata fil-ĠU C 96 tas-17.4.2008, p. 14, u fis-Suppliment taż-ŻEE Nru 20 tas-17.4.2008, p. 58.
   
      (8)  Minn hawn ‘il quddiem imsejħa l-Kwerelant.
   
      (9)  Minn hawn ‘il quddiem imsejħa l-iskema tat-tisħin alternattiv..
   
      (10)  Għal informazzjoni aktar dettaljata dwar id-diversi ittri li għaddew bejn l-Awtorità u l-awtoritajiet Norveġiżi, qed issir referenza għad-Deċiżjoni tal-Awtorità li jingħata bidu għall-proċedura ta’ investigazzjoni formali, Deċiżjoni Nru 716/07/COL.
   
      (11)  Ippubblikata fil-ĠU C 96 tas-17.4.2008 p. 14 u fis-Suppliment taż-ŻEE Nru 20 tas-17.4.2008 p. 58.
   
      (12)  Minn hawn ‘il quddiem imsejħa n-NOBIO.
   
      (13)  Iktar informazzjoni dwar l-iskema tinstab fuq is-sit tal-Enova SF fuq l-Internet: http://www.minenergi.no/ u http://www.minenergi.no/sitepageview.aspx?sitePageID = 1062
   
      (14)  Propożizzjoni parlamentari nru 82 (2005-2006), stqarrija għall-istampa mill-Ministeru taż-Żejt u tal-Enerġija tal-25 ta’ Awwissu 2006 nru 98/06 u dik tal-14 ta’ Settembru 2006 nru 107/06.
   
      (15)  Ara l-propożizzjoni Parlamentari nru 1 (2008-2009) p. 56.
   
      (16)  Ara l-propożizzjoni Parlamentari nru 59 (2007-2008) p. 123.
   
      (17)  Ara l-propożizzjoni Parlamentari nru 1 (2008-2009) p. 56.
   
      (18)  Fil-propożizzjoni Parlamentari nru 59 (2007-2008), l-awtoritajiet Norveġiżi jagħmlu nota li l-iskema se tiġi eżaminata mill-ġdid fid-dawl tad-deċiżjoni finali tal-Awtorità.
   
      (19)  L-ittra mingħand il-Ministeru Norveġiż għaż-Żejt u l-Eenerġija, bid-data tal-15 ta’ Jannar 2007 (Avveniment nru: 406849), p. 5.
   
      (20)  Għall-fini tal-liġi Komunitarja dwar il-kompetizzjoni, l-impriżi huma ddefiniti bħala entitajiet imdaħħlin f’attività ekonomika, hu x’inhu l-istat legali tagħhom, ara ngħidu aħna s-sentenza fil-Kawża C-41/90 Höfner u Elser [1991] Ġabra I-1979, il-paragrafu 21.
   
      (21)  Kawża C-156/98, il-Ġermanja v il-Kummissjoni [2000] Ġabra I-6857.
   
      (22)  Minn hawn ‘il quddiem imsejħa l-Kummissjoni.
   
      (23)  Kawża C-156/98, il-Ġermanja v il-Kummissjoni [2000] Ġabra I-6857; C-382/99, il-Pajjiżi l-Baxxi v il-Kummissjoni [2002] Ġabra I-5163; Kawża C-457/00 il-Belġju v il-Kummissjoni [2003] ECR I-6931, paragrafu 57; ara wkoll l-Opinjoni tal-AĠ Jacobs fil-Kawża C-457/00, paragrafu 59.
   
      (24)  Minn hawn ‘il quddiem imsejħa l-QEĠ.
   
      (25)  Il-propożizzjoni Parlamentari nru 82 (2005-2006) paġna 1.
   
      (26)  Kawża C-382/99 il-Pajjiżi l-Baxxi v il-Kummissjoni, paragrafu 61; C-487/06 P, British Aggregates Association v il-Kummissjoni, sentenza tat-22 ta’ Diċembru 2008, paragrafu 87.
   
      (27)  Għal raġunar simili, ara d-deċiżjoni tal-Kummissjoni tal-24 ta’ Jannar 2007 C (2006) 6630, fil-każ N 270/2006, paragrafu 40.
   
      (28)  Ara d-deċiżjoni tal-Kummissjoni tas-26 ta’ April 2006 C (2006) 1519, fil-każ N 142/2005, punt 3.1.
   
      (29)  Ara d-deċiżjoni tal-Kummissjoni tal-24 ta’ Jannar 2007 C (2006) 6630, fil-każ N 270/2006, paragrafu 43.
   
      (30)  Ibid. paragrafu 46-47.
   
      (31)  Kawża C-143/99 Adria-Wien pipeline GmbH u Wietersdorfer & Peggauer Zementwerke GmbH [2001] Ġabra I-8365, paragrafu 42 u s-sentenza tal-Qorti tal-EFTA fil-kawżi magħqudin E-5/04, E-6/04 u E-7/04 Fesil u Finnfjord u oħrajn v l-Awtorità ta’ Sorveljanza tal-EFTA, [2005] Rapport tal-Qorti tal-EFTA, paġna 117, paragrafu 77.
   
      (32)  Ara s-sentenza tal-Qorti tal-EFTA fil-kawżi magħqudin E-5/04, E-6/04 u E-7/04 Fesil u Finnfjord u oħrajn v l-Awtorita ta’ Sorveljanza tal-EFTA, [2005] Rapport tal-Qorti tal-EFTA, paġna 117, paragrafu 93, Kawża C-372/97 l-Italja v il-Kummissjoni [2004] Ġabra I-3679, paragrafu 44, u Kawża C-66/02 l-Italja v il-Kummissjoni [2005] Ġabra I-10901, paragrafu 112.
   
      (33)  Kawżi magħqudin T-92/00 u T-103/00 Diputación Foral de Álava u Oħrajn v il-Kummissjoni [2002] Ġabra II-1385, paragrafu 72.
   
      (34)  Kawża E-6/98 il-Gvern tan-Norveġja v l-Awtorità ta’ Sorveljanza tal-EFTA Rec. 1999 p. 74, paragrafu 58, u Kawża 730/79 Philip Morris v il-Kummissjoni [1980] Ġabra I-2671 paragrafu 11. ara wkoll Kawża C-75/97 il-Belġju v il-Kummissjoni [1999] Ġabra I-3671, paragrafu 47 u Kawża T-217/02 Ter Lembeek v il-Kummissjoni, [2006] Ġabra II-4483, paragrafu 181.
   
      (35)  Ara, ngħidu aħna, il-Linji Gwida dwar l-Applikazzjoni tal-Artikoli 92 u 93 tat-Trattat tal-KE u tal-Artikolu 61 tal-Ftehim taż-ŻEE għall-għajnuniet mill-istat fil-qasam tal-avjazzjoni, ĠU C 350 10 ta’ Diċembru 1994 p. 7, taqsima III.3.
   
      (36)  Minn hawn ‘il quddiem imsejħin il-Linji Gwida tal-2001.
   
      (37)  Minn hawn ‘il quddiem imsejħin il-Linji Gwida tal-2008.
   
      (38)  Ara Kawża T-288/97 Regione Autonoma Friuli Venezia Giulia v il-Kummissjoni [2001] Ġabra II-1169, paragrafu 72.
   
      (39)  Ara Kawża C-301/96 il-Ġermanja v il-Kummissjoni [2003] Ġabra I-9919, paragrafi 66 u 105.
   
      (40)  Kawża 730/79 Philip Morris v il-Kummissjoni [1980] Ġabra I-2671.
   
      (41)  Ara l-Pjan ta’ Azzjoni tal-Kummissjoni dwar l-Għajnuna mill-Istat tas-7 ta’ Ġunju 2005, COM(2005) 107, paragrafu 11.
   
      (42)  Ara d-deċiżjoni tal-Kummissjoni tal-24 ta’ Jannar 2007 C (2006) 6630, fil-każ N 270/2006, paragrafu 67.
   
      (43)  L-ittra mingħand il-Ministeru Norveġiż għaż-Żejt u l-Eenerġija, bid-data tal-15 ta’ Jannar 2007 (Avveniment nru: 406849), p. 5
   
      (44)  Ngħidu aħna, skont il-gwida tal-Enova SF għal min ikun se jixtri pannelli tat-tisħin bix-xemx ikkumnikati ma’ sistemi tat-tisħin li jaħdmu bl-ilma (teknoloġija koperta mill-iskema), dawn is-sistemi kapaċi jissodisfaw biss sa 50 % tar-rekwiżiti totali tat-tisħin ta’ dar. Meta jkollhom ammonti biżżejjed ta’ enerġija tax-xemx, il-pannelli tat-tisħin bix-xemx kapaċi jaħdmu mingħajr waqfien mingħajr superviżjoni regolari, u meta jkunu qed jaħdmu jipprovdu lill-konsumatur b’sors konvenjenti, avolja parzjali, ta’ tisħin alternattiv. Il-gwida għall-bejjiegħa tinsab fis-sit tal-Enova SF fuq l-Internet:
   http://www.minenergi.no/sitepageview.aspx?sitePageID = 1083.
   
      (45)  Kemm il-Linji Gwida tal-2001 kif ukoll dawk tal-2008 jindirizzaw l-għajnuna għal sorsi li jiġġeddu ta’ enerġija fejn l-għajnuna tkun forma ta’ kumpens għall-iżvantaġġ ekonomiku li s-sorsi li jiġġeddu tal-enerġija jaffrontaw meta jikkompetu ma’ sorsi ta’ enerġija li jagħmlu iktar ħsara lill-ambjent, ara l-Linji Gwida tal-2001, paragrafi 49-59 u l-Linji Gwida tal-2008, paragrafi 48-50.